Ses van verlede jaar se eindstryd nie in Lions-opdrafspanŉ Haas uit die hoed uit was dit gewis nie waarmee die Lions se afrigter Johan Ackermann Donderdag vorendag gekom het met die aanwysing van die span vir Saterdag se Superrugby-eindstryd teen die Crusaders op Ellispark nie. Heel voorspelbaar is die beginspan vir die vyfde opeenvolgende keer, en die wedstryd-23-tal vir die vierde keer, onveranderd vir die grootste wedstryd wat Ellispark sedert die 1995-Wêreldbekereindstryd aanbied. Die 62 000 toeskouers sal die grootste skare wees wat nóg na ŉ Superwedstryd gekyk het. Van Saterdag se beginspan het nege verlede jaar in die eindstryd teen die Hurricanes in Wellington opgedraf. Die Lions het die wedstryd met 3-20 verloor. Die spelers vir Saterdag wat verlede jaar ook in die beginspan was, is Malcolm Marx, Andries Ferreira, Franco Mostert, Jaco Kriel, Elton Jantjies, Courtnall Skosan, Lionel Mapoe, Ruan Combrinck en Andries Coetzee. Die ses wat nie vanjaar daar is nie, is die twee beseerde stutte Dylan Smith en Julian Redelinghuys, die flank Warwick Tecklenburg, die senter Rohan Janse van Rensburg, skrumskakel Faf de Klerk en verlede jaar se kaptein en agsteman Warren Whiteley. Van die ses wat nié daar is nie, is Smith, Redelinghuys en Whiteley beseer; Tecklenburg het uitgetree; en De Klerk en Janse van Rensburg is op die bank. Om die sestal te vervang het drie van verlede jaar se plaasvervangers, Jacques van Rooyen, Ross Cronjé en Ruan Ackermann, bevordering na Saterdag se beginspan gekry; en is drie manne wat glad nie deel van verlede jaar se wedstryd-23 was nie, die stut Ruan Dreyer, die flank Kwagga Smith en die senter Harold Vorster, ook ingesluit. Howard Mnisi, wat beseer is, en Jaco van der Walt wat eers weer onlangs ná ŉ besering begin speel het, is nie deel van Saterdag se 23-tal nie. Akker van der Merwe, Corné Fourie en Lourens Erasmus is weer op die bank saam met De Klerk en Janse van Rensburg en die nuwe manne wat hulle eerste proesel eindstryd-rugby op Supervlak kry, Johannes Jonker, Cyle Brink en Sylvian Mahuza. Lions – Andries Coetzee, Ruan Combrinck, Lionel Mapoe, Harold Vorster, Courtnall Skosan, Elton Jantjies, Ross Cronjé, Ruan Ackermann, Kwagga Smith, Jaco Kriel (kapt.), Franco Mostert, Andries Ferreira, Ruan Dreyer, Malcolm Marx, Jacques van Rooyen. Bank: Akker van der Merwe, Corné Fourie, Johannes Jonker, Lourens Erasmus, Cyle Brink, Faf de Klerk, Rohan Janse van Rensburg, Sylvian Mahuza.